# Konya mo Nemurenai

Konya mo Nemurenai (今夜も眠れない, «No puc dormir aquesta nit») és una sèrie manga japonesa de gènere BL escrit i dibuixat per la mangaka Kotetsuko Yamamoto. Va ser publicat originalment a la revista Rutile per part de l'editoral Gentosha i posteriorment va ser editat en tres volums recopilatoris entre 2012 i 2014. La història descriu la relació entre Rikiya, un estudiant universitari homosexual que intenta trobar parella en un lloc de cites, i Endo, un dimoni el qual invoca accidentalment.
L'obra només ha estat publicada al Japó i va tenir una sèrie derivada anomenada Kimi to Kore Kara, centrat en dos personatges al manga, Goro i Verde, publicat en dos volums el 2015 i 2017, respectivament.

## Argument

En Rikiya Higuchi és un estudiant universitari homosexual tímid que no ha tingut mai parella i vol trobar-ne. Finalment, es decideix a inscriure's a un lloc web de cites amb la intenció de tenir un canvi a la seva vida. Tanmateix, la cosa no surt com s'esperava i és enganyat i conduït a un hotel en contra de la seva voluntat. Espantat, en aquell precís moment invoca accidentalment un dimoni poderós, però amb l'aspecte d'un nen, anomenat Endo, el qual decideix quedar-se perquè no li agrada la persona amb què el volen casar i s'instal·larà a casa d'en Rikiya.

## Personatges

* Rikiya Higuchi (樋口力也): és un estudiant universitari que cerca un xicot a través d'un web de cites, acaba sent enganyat per un home i salvat per Endo, pel qual començarà a sentir-se influït.
* Endo (エンド): és un poderós dimoni de nivell superior convocat accidentalment per en Rikiya. Un cop el salva, decideix instal·lar-se a casa seva per evitar un matrimoni concertat al seu món amb un altre dimoni.
* Verde Dogo Alfentino (ベルデ・ドゴ・アルフェンティノ)
* Goro Sakamoto (坂本 吾郎)
* Mark (マーク)

## Publicació

El manga es va publicar periòdicament de 22 de juliol de 2011 a 22 de juliol de 2014 a la revista Rutile, la qual pertany a l'editorial Gentosha. A mesura que s'anaven publicant els capítols van ser recollits progressivament en volums recopilatoris i com a part de la col·lecció editorial Birds Comics Rutile. Aquests van ser posats a la venda successivament els anys 2012, 2013 i 2014, resultant en un total de tres volums en format tankobon i quedant el manga amb un total de 19 capítols.
| Volum | Data de publicació | ISBN | Segell |
| 1 | 24 d'agost de 2012 | 9784344825789 | Birds Comics Rutile Collection |
| 2 | 24 d'agost de 2013 | 9784344828926 | Birds Comics Rutile Collection |
| 3 | 24 d'octubre de 2014 | 9784344832398 | Birds Comics Rutile Collection |

## Referències

* ↑ «キミトコレカラ (1)» (en japonès). Gentosha Comics. [Consulta: 4 novembre 2020].
* ↑ «キミトコレカラ (2)» (en japonès). Gentosha Comics. [Consulta: 4 novembre 2020].
* 1 2 «今夜も眠れない» (en japonès). Gentosha Comics. [Consulta: 4 novembre 2020].
* 1 2 3 «今夜も眠れない - STORY» (en japonès). Gentosha Comics. [Consulta: 4 novembre 2020].
* 1 2 3 4 5 «Konya mo Nemurenai» (en anglès). My Anime List. [Consulta: 4 novembre 2020].
* 1 2 «今夜も眠れない (1)» (en japonès). mangaseek. [Consulta: 4 novembre 2020].
* 1 2 «今夜も眠れない(3)(完)» (en japonès). mangaseek. [Consulta: 4 novembre 2020].
* 1 2 «今夜も眠れない (2)» (en japonès). mangaseek. [Consulta: 4 novembre 2020].

## Enllaços externs

* «Fitxa del manga» (en anglès). manga-updates. [Consulta: 4 novembre 2020].